Compte enrere per a la VIII Milla Urbana de Sagunt
18 d’octubre 2017

​![](/media/jounkmmw/65_c_milla_urbana_sagunt_03.jpg)

 

Hui, dimecres 18 d'octubre, s’ha presentat la VIII Milla Urbana de Sagunt V Memorial Emilio Villagrasa, I Gran Premi de l’Epicentre. A l'esdeveniment, realitzat en les oficines del centre comercial l’Epicentre, han assistit la directora del centre, Elena Ribelles, el regidor d'Esports, Miguel Chover, i la regidora d'Igualtat, María Giménez. La Milla Urbana tindrà lloc el 5 de novembre a les 10 hores, amb línia d'eixida al costat del centre comercial. El projecte ha sigut représ després de prop de 10 anys sense realitzar-se, i presenta grans expectatives de futur.

“**Volem fer un homenatge a les campiones invisibles, que s'esforcen tant com els hòmens, o més, i tenen un reconeixement molt menor**”, amb estes paraules justificava Chover l'enfocament del projecte, ja que l'esdeveniment està destinat a la sensibilització sobre la igualtat i la situació de la dona en l'esport. “**M'alegra vore que es posa en el títol el de campiones invisibles, ja no solament a escala social com en el treball, o en la vida de cadascun, sinó com en l'esport que es fa visible la invisibilitat d'elles**” afegeix María Giménez, qui s'ha coordinat amb el departament d'Esports per a garantir un esdeveniment igualitari.  

“**La data de la milla és l'arrencada de tota la programació de novembre que està dedicada al 25-N, que és el dia en contra de la violència de gènere**”, indica la regidora d'Igualtat i, amb motiu d'açò, el 4 de novembre a les 18:30 hores a l’Epicentre, es presentarà el documental _Dones Invisibles_ de Paqui Méndez, dedicat a les dones esportistes de Sagunt.  

L'esdeveniment és de lliure inscripció, i les categories abastaran un rang d'edat des de pre-benjamí, que realitzaran un quart de milla, fins a veterans. A més, també s'acollirà el Campionat Autonòmic Absolut en categories masculina i femenina, on participaran diversos corredors d'elit. Hi haurà trofeus per a totes les disciplines, i per a les categories d'elit es comptarà amb premis en metàl·lic de 500, 400, 300, 200 i 100 euros, i seran els mateixos per a ambdues categories, remarcant el caràcter igualitari de la carrera.  

S'espera que esta col·laboració tinga repercussió en el futur, “**volem que açò siga l'inici d'alguna cosa molt més important, hem hagut d'homologar el circuit**”, apunta Chover, ja que l'homologació dura set anys, i afegeix que “**l'any que ve intentarem portar el campionat de milla urbana d'Espanya a la nostra ciutat**”. Per part de l'organització de l’Epicentre, també s'espera una col·laboració en el futur, en paraules de Ribelles: “**apostem per, en un futur, seguir col·laborant i organitzant carreres**”.   

 ![](/media/pifdz0mi/65_c_milla_urbana_sagunt_02.jpg)

**Hi assistiran esportistes d'elit**

Amb motiu del Campionat Autonòmic Absolut, s'ha confirmat l'assistència d'esportistes d'elit: En la categoria masculina competiran el campió d'Espanya de milla 2017, Víctor Ruíz, l'atleta local, Abderrahman El Khayami, i el medallista Eric Peñalber. En la categoria femenina competiran l'atleta Laura Méndez, l'esportísta olímpica de Rio 2016, Esther Guerrero, i l'atleta africana Cavaline Nahimana.  

Les inscripcions a l'esdeveniment es poden fer en les oficines el poliesportiu Internúclis el 30 i 31 d'octubre, o per e-mail a [m.ripolles@aytosagunto.es](mailto:m.ripolles@aytosagunto.es). Els atletes federats hauran de registrar-se a través de la intranet de la Federació d'Atletisme de la Comunitat Valenciana.​   

*   [](http://www.facebook.com/sharer.php?u=https://aytosagunto.es/va/actualitat/compte-enrere-per-a-la-viii-milla-urbana-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/compte-enrere-per-a-la-viii-milla-urbana-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/compte-enrere-per-a-la-viii-milla-urbana-de-sagunt/ "Linked In")
*   [](mailto:?body=https://aytosagunto.es/va/actualitat/compte-enrere-per-a-la-viii-milla-urbana-de-sagunt/)